ศบค. ประเมินสถานการณ์ผู้ติดเชื้อโควิด-19 ยังทรงตัว ส่วนใหญ่กระจุกตัวใน กทม.และปริมณฑล สั่งการเฝ้าระวัง 11 เขต กทม.เข้มข้น
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. กล่าวว่า ตัวเลขผู้ติดเชื้อ โควิด-19 ยังคงกระจุกตัวอยู่ในพื้นที่กรุงเทพมหานครและปริมณฑล โดยกรุงเทพมหานครยังคงสูงสุด รองลงมาคือจังหวัดสมุทรปราการ ปทุมธานี และนนทบุรีตามลำดับ ซึ่งที่ประชุม ศบค.พิจารณาแล้วเห็นว่ากรุงเทพมหานครมีแนวโน้มการแพร่ระบาดที่คงตัวไม่ลดลงและยังคงพบผู้ป่วยอาการหนัก ใส่ท่อช่วยหายใจเพิ่มขึ้น ดังนั้นจะต้องมีมาตรการดูแลกลุ่มผู้ป่วยสีเหลืองให้ดี เพื่อไม่ให้มีอาการที่หนักขึ้น ขณะเดียวกันพบว่าเป็นการแพร่ระบาดแบบกลุ่มก้อน ทั้งในเขตชุมชน ในที่ทำงานและตลาด ซึ่งขณะนี้มี 11 เขตที่ยังคงต้องเฝ้าระวังอย่างเข้มข้นคือ ดินแดง วัฒนา ลาดพร้าว พระนคร ราชเทวี สวนหลวง ดุสิต ป้อมปราบศัตรูพ่าย คลองเตย จตุจักรและหลักสี่ทั้งนี้มีการแบ่งกลุ่มเสี่ยงในการเข้ากักกันเพื่อป้องกันและจำกัดวงการแพร่เชื้อ โดยแบ่งเป็นสองรูปแบบคือ การ Local Quarantine มีผู้กักตัว 226 คน และ Home Quarantine ซึ่งผู้ที่อยู่ระหว่างการกักตัว 6,121 คน ซึ่งได้ขอความร่วมมือให้กลุ่มที่กักตัวที่บ้านระมัดระวังตนเองสูงสุดและจะมีเจ้าหน้าที่คอยติดตามดูแลอาการอย่างใกล้ชิด